**Matricole de licean**

*Ursu Marian Florentin*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

MATRICOLE DE LICEAN

Epistolele nu mai au nevoie de trecuturi

Ce sunt scrisorile acum? doar frunze prin sertar

Ce povestesc despre iubiri pierdute-n praf de fluturi

Și despre vechea gară cu un singur felinar

Am ars cândva ca un amurg în lanul de secară

Precum o torţă lunecând pe ziduri de castel

Atunci când macii se-aprindeau în noi a doua oară

Și luna se rupea în jumătate de inel

Ne-am stins demult la antipozi în zboruri simultane

Urcând spre vise ce-necau speranțe în ocean

Și ne-am strivit de vânt şi de idei contemporane

Purtând pe piept încă matricole de licean